ΓΡΑΠΤΗ ΕΡΩΤΗΣΗ E-0841/97 υποβολή: Iρigo Mιndez de Vigo (PPE) προς την Επιτροπή (10 Μαρτίου 1997)

Θέμα: Πανώλη των χοίρων

Μπορεί να αναφέρει η Επιτροπή τους τόπους εκδήλωσης και τον αριθμό των ζώων που έχουν προσβληθεί από την πανώλη των χοίρων που διεπιστώθη στη Γερμανία και την Ολλανδία; Ποιά μέτρα έχει λάβει η Επιτροπή για την αναχαίτιση της ασθένειας αυτής; Έχουν πραγματοποιηθεί εξαγωγές ζώων που έχουν προσβληθεί από την ασθένεια;

Aπάντηση του κ. Fischler εξ ονόματος της Επιτροπής (8 Aπριλίου 1997)

Η κλασική πανώλη των χοίρων αποτελεί μία νόσο που πρέπει να ανακοινώνεται σύμφωνα με τις διατάξεις της οδηγίας του Συμβουλίου 82/894/EΟΚ σχετικά με την ανακοίνωση ζωικών νόσων στην Κοινότητα ((ΕΕ L 378, 31.12.1982 )). Σε περίπτωση που επιβεβαιώνεται κρούσμα κλασικής πανώλης των χοίρων, τα κράτη μέλη παρέχουν στα άλλα κράτη μέλη και στην Επιτροπή ορισμένα στοιχεία σχετικά με το κρούσμα. Τα στοιχεία διαβιβάζονται με τη χρήση κοινών κωδικών αριθμών μέσω του εγκατεστημένου συστήματος ανακοίνωσης ζωικών νόσων (ADNS). Τα στοιχεία περιλαμβάνουν πληροφορίες για την ημερομηνία κατά την οποία δημιουργήθηκαν υποψίες σχετικά με τη νόσο, την ημερομηνία επιβεβαίωσης της νόσου, τον τόπο της μολυσμένης εγκατάστασης και την απόστασή της από τις πλησιέστερες εκμεταλλεύσεις χοίρων καθώς επίσης και τον αριθμό των χοίρων κάθε κατηγορίας της εκμετάλλευσης. Τα κρούσματα που επιβεβαιώθηκαν στη Γερμανία ανακοινώθηκαν στο επίπεδο της διοικητικής μονάδας που είναι γνωστή ως Kreis, ενώ στην Ολλανδία, τα κρούσματα ανακοινώνονται σε επίπεδο RVV kringen.

Από την 6η Ιανουαρίου έως την 12η Μαρτίου 1997, η Γερμανία ανακοίνωσε τα εξής κρούσματα:

>TABLE>

Από την 4η Φεβρουαρίου έως την 12η Μαρτίου, η Ολλανδία ανακοίνωσε 38 κρούσματα. Δύο κρούσματα επιβεβαιώθηκαν στο RVV Kringen Breda και οι δύο μολυσμένες εκμεταλλεύσεις διέθεταν πληθυσμό χοίρων που ανήρχετο σε 6,641 κεφαλές. Τριάντα έξι κρούσματα καταγράφηκαν στο RVV Kringen Nijmegen και ο πληθυσμός χοίρων στις εκμεταλλεύσεις αυτές ανήρχετο σε 56,292 ζώα.

Τα μέτρα για τον έλεγχο και την εξάλειψη της κλασικής πανώλης των χοίρων στην οδηγία του Συμβουλίου 80/217/EΟΚ, για τη θέσπιση κοινοτικών μέτρων για τον έλεγχο της κλασικής πανώλης των χοίρων ((ΕΕ L 47, 21.2.1980 )) αποτελούν ελάχιστες απαιτήσεις ελέγχου και εξάλειψης της νόσου. Προβλέπεται ότι τα κράτη μέλη θα εφαρμόσουν πρόσθετα μέτρα εάν η αξιολόγηση του κινδύνου δείχνει ότι τα μέτρα ελέγχου μπορεί να είναι δύσκολο να εφαρμοστούν ή εάν οι επικρατούσες συνθήκες δείχνουν έναν ιδιαίτερα υψηλό κίνδυνο εξάπλωσης της νόσου. Ο συνολικός στόχος είναι η εξάλειψη του ιού της πανώλης των χοίρων από την μολυσμένη περιοχή. Στο πλαίσιο της οδηγίας του Συμβουλίου 90/425/EΟΚ ((ΕΕ L 224, 18.8.1990 )), η Επιτροπή μπορεί να εγκρίνει μέτρα προστασίας εκτός από εκείνα που προβλέπονται στην οδηγία 80/217/EΟΚ. Τον Φεβρουάριο του 1997, η Επιτροπή ενέκρινε την απόφαση 97/116/EΚ ((ΕΕ L 42, 13.2.1997 )) για τη θέσπιση απαγόρευσης για τις εξαγωγές ζωντανών χοίρων από πέντε ομόσπονδα κρατίδια της Γερμανίας και την απόφαση 97/122/EΚ ((ΕΕ L 45, 15.2.1997 )) η οποία απαγορεύει την εξαγωγή ζωντανών χοίρων από επτά από τα εννιά RVV Kringen στην Ολλανδία.

Τα πορίσματα επιδημιολογικών ερευνών που πραγματοποιήθηκαν από τις κτηνιατρικές αρχές της Ολλανδίας και της Ιταλίας αντίστοιχα και τα ευρήματα κοινοτικής αποστολής στα δύο κράτη μέλη δείχνουν ότι δύο κρούσματα κλασικής πανώλης που αναφέρθηκαν στην Ιταλία το Φεβρουάριο του 1997 μπορούν να συνδεθούν με αποστολή χοίρων προέλευσης Ολλανδίας. Οι χοίροι εγκατέλειψαν την εκμετάλλευση προέλευσης δύο ημέρες πριν επιβεβαιωθεί η νόσος στην εκμετάλλευση. Η περίοδος επώασης της κλασικής πανώλης των χοίρων θεωρείται συχνά ότι είναι από 5 έως 12 ημέρες, αλλά μπορεί να είναι σημαντικά μακρύτερη. Τα στοιχεία αυτά δείχνουν ότι ορισμένοι χοίροι ευρίσκοντο στην περίοδο επώασης κατά τον χρόνο της αποστολής από την εκμετάλλευση προέλευσης.